b'\n_START_ARTICLE_\n\xc4\x8cepa\n_START_PARAGRAPH_\n\xc4\x8cepa (nem\xc5\xa1ko: Tscheppaschlucht), tudi Kepa je najglobja soteska v avstrijskem delu Karavank in velja za eno najbolj obiskanih koro\xc5\xa1kih naravnih znamenitosti. Nahaja se pod cesto, ki pelje iz prelaza Ljubelj proti Borovljam (Ferlach), oblikovala pa sta jo potoka Borovnica in \xc5\xbdabnica. Po soteski je speljana varovana pe\xc5\xa1pot, opremljena s \xc5\xa1tevilnimi mostovi in lestvami. Njeno izhodi\xc5\xa1\xc4\x8de (600 mnm) je v bli\xc5\xbeini avstrijskega naselja Podljubelj (Unterloibl), od katerega poteka pot do soto\xc4\x8dja Borovnice in \xc5\xbdabnice (660 mnm), od tam pa do slapa Sopotni\xc5\xa1ki \xc5\xa1um (Tschaukofall, 720 mnm), kjer se nahajata t. i.\xc2\xa0\xc2\xbbHudi\xc4\x8deva mostova\xc2\xab. Starej\xc5\xa1i most je del cestne povezave, mlaj\xc5\xa1i, \xc5\xbeelezni vise\xc4\x8di most, pa je del turisti\xc4\x8dne poti. Desno od slapa se nahaja naravni most. Pot od izhodi\xc5\xa1\xc4\x8da do tega mesta traja okoli 1 do 1\xc2\xbd h.'